Alles tot die eer van God
Lees 'n bietjie die volgende twee versies met aandag en let op die duidelike verband tussen hulle. In die eerste, uit die Ou Testament, word van God gepraat en in die tweede, uit die Nuwe Testament, word verwys na Jesus:
"U is die bron van die lewe, deur U lig lewe ons." Ps. 36:9-10
"In Hom was daar lewe, en dié lewe was die lig vir die mense." Joh. 1:4
Is dit nie inderdaad 'n onweerlegbare bewys dat Jesus God is nie?
Daar is 'n paar sulke verse uit die Ou en die Nuwe Testament wat met mekaar verband hou en wat bewys dat Jesus God is, maar waarop ek in hierdie plasing wil fokus is die titel: Bron van die lewe.
Ons lees in Jer. 17:13 dat dié wat vir God verlaat, die bron van die lewe verlaat en in Jer. 2:13 kla God die volk aan: "My volk het twee sondes begaan: Hulle het My, die bron van lewende water, verlaat, en hulle het vir hulle waterbakke uit klip gekap, waterbakke wat gebars is en nie water hou nie."
Dit klink soos 'n baie dom keuse om te maak. Waarom sal 'n mens probeer water drink uit stukkende klipbakke as jy dit direk van die fontein af kan drink? En tog is dit wat baie mense doen. Hulle gaan soek lewende water oral behalwe by die Bron. Hulle kyk die Bron mis en drink water wat nooit hulle dors sal kan les nie.
Jesus het vir die Samaritaanse vrou gesê: "maar wie van die water gedrink het wat Ek hom sal gee, sal in alle ewigheid nooit dors kry nie. Nee, die water wat Ek hom sal gee, sal in hom 'n fontein wees met water wat opborrel en vir hom die ewige lewe gee." Joh. 4:14
Elke oggend van die Huttefees (Sukkot) is daar 'n spesiale water seremonie in Jerusalem gehou. Die priesters sou water uit die Siloambad skep met 'n goue beker en dit dan oor die altaar gaan uitgooi terwyl mans en vroue volg met vrolike danse en musiek. Tydens die seremonie sou hulle die volgende vers uit Jes. 12:3 opsê: "Met blydskap sal julle water skep uit die fonteine van redding." Is.12:3.
In Hebreeus klink hierdie vers so: "Ushavtem mayim b'sason mimayney haYeshua"
Die Hebreeuse woord vir redding of "salvation" is baie naby aan die Hebreeuse naam vir Jesus, Yeshua.
Die Siloambad was vir die volk simbolies van hierdie fonteine van redding. Min het hulle besef dat die ware fontein van redding, die Bron van lewende water, lewensgroot daar tussen hulle staan! Dit is geen wonder dat Jesus op die laaste dag van hierdie fees uitgeroep het: "As iemand dors het, laat hy na My toe kom en drink!" nie.
Saam met die uitnodiging is daar 'n belofte: "Met die een wat in My glo, is dit soos die Skrif sê: Strome lewende water sal uit sy binneste vloei. Hiermee het Hy na die Gees verwys, want die mense wat tot geloof in Hom kom, sou die Gees ontvang." Joh. 7:37-39
Die Skrif waarna Jesus hier verwys kry ons in Jesaja 58:11b: "Jy sal wees soos 'n tuin met volop water, soos 'n fontein waarvan die water nie opdroog nie." Is. 58:11
Hierdie is nie 'n toevallige boodskap nie. Toe die Heilige Gees dit op my hart geplaas het om te skryf oor Jesus as die Bron van lewende water, het ek nie geweet van die water seremonie tydens Sukkot nie! Ek was al aan die skryf toe 'n vriendin 'n e-pos van die "Messianic Bible Society" vir my aanstuur waarin die water seremonie verduidelik word (en nee, sy het glad nie 'n benul gehad waarmee ek besig is nie). Vir die eerste keer het ek toe verstaan waarom Jesus die woorde van Joh. 7:37 juis tydens Sukkot uitgeroep het. Maar dit was nie al nie, ek het toe ook verstaan waarom die Heilige Gees wou hê ek moet juis nou daaroor skryf. Sukkot word juis nou gevier!
As jy dus nog steeds die Bron van lewende water ignoreer en probeer om uit stukkende klipbakke te drink is hierdie boodskap dalk spesiaal vir jou! Dit is die stem van die Herder wat na sy een verlore skapie roep. As jy daardie skapie is, is dit nou tyd om te antwoord.
Die lewende water is in oorvloed beskikbaar (Joh. 10:10, Ps. 36:8-11). Dit sal 'n borrelende fontein in jou word en jy sal wees soos 'n boom wat by waterstrome geplant is, waarvan die blare nie verdroog nie en wat op die regte tyd vrugte dra (Jer. 17:8) Jy kan slegs vrugte dra as jy in Jesus bly en Hy in jou (Joh. 15:4-5).
Ek is dors,
maar jy is nie.
Om my hart 'n rou kors,
maar jy, bly hier.
Daar is droogte!
Waar kan ek water kry
deur die breë poorte?
Jy's 'n boom
Ek jaag net 'n droom,
val oor my eie krone.
Ek bly dors.
Jy hou aan bot.
My hart is 'n gemors.
My vrugte is vrot.
Ek kort water.
Jy is nog hier.
Moenie wag tot later!
Het Iemand jou gestuur?
'n Nou poort.
So lei jy my.
Gered van 'n sieledood.
Die droogte is verby.
Moenie wag tot later, want later kom dalk nooit. As jy iemand moet vertel van die Bron van lewe, doen dit vandag. As jy nog by die Bron van lewe moet uitkom, doen dit vandag. Jesus het gesê: "Dit verseker Ek jou: As iemand nie uit water en Gees gebore word nie, kan hy nie in die koningkryk van God kom nie." Joh. 3:5. Hy praat hier van die wedergeboorte wat plaasvind as jy lewende water by die Bron van lewe drink. As jy nog nie die keuse gemaak het om Jesus Christus as jou Verlosser aan te neem nie, volg gerus hierdie skakel en gaan lees hierdie bladsy: Salvation explained.
Shirley Corder 19 Maart 2021 07:32
Beautifully expressed, Madeleine. Such lovely reminders to us.
Madeleine Venter 19 Maart 2021 07:47
Ietsie op die hart? Deel dit met ons...
'n Brief aan my kind
My liewe kind… 'n Nuwe emosie het in my wakker geword, die eerste keer wat ek jou hartjie hoor klop het. Dit is 'n emosie wat ek nie voorheen gehad het nie, maar wat saam met jou groter en sterker gegroei het. Nou is dit so deel van my dat ek nie kan onthou hoe my lewe daarsonder was nie. Verwondering. Blydskap. Vrede. Verantwoordelikheid. Vrees. Nederigheid. Verbasing. Alles in een. Ek sou my lewe vir joune ruil. En sal nog steeds. Daardie eerste keer wat ek jou warm asempie teen my wang gevoel het en jou pasgebore velletjie geruik het, sal ek nooit in my lewe vergeet nie. Dit was op daardie oomblik wat die nuwe emosie my hele wese oorgeneem het. Ek weet nou dis hier om te bly. Vir so lank as wat ek lewe! Al die ouerskap boeke, al die toerusting en al die goedbedoelde raad was ewe skielik nie genoeg nie. Jy is jy. Hulle kon nog nie oor jou skryf in enige boek nie, want jy was nog nooit gewees nie. Op die ou end het ons geleer dat ons eie raad die beste raad is, al w
'n Brief aan Ma
Liewe Ma… Om vier kinders te kan groot maak moet 'n mens hare op jou tande hê. Want elke kind is 'n klein beginner-mensie. Dis moeilik genoeg om een beginner-mensie in die regte rigting te stuur. Hoe doen 'n mens dit met vier? So hierdie is 'n dankie-sê-brief. Dankie vir die Bybel stories en die kerk toe gaan. Dankie vir "Ek is 'n kindjie klein…" gebedjies en "ons praat nie so nie" vermanings. Dankie vir die kerk kampe en my Bybel. Dankie dat ma dáár was. Elke middag na skool gereed om met huiswerk te help en vir ure te sit en wag by naskoolse aktiwiteite. Dankie dat ons nie nodig gehad het om ooit vermaak op ander plekke as by ons huis te gaan soek nie. Daar was altyd iets om te doen naweke en vakansies. Dankie dat ons buite kon speel en in die ou wilgerboom kon klim. En die siek-dae…hoe baie keer het ek nie, noudat ek self 'n ma is, gewens Ma kon my kom versorg as ek siek is nie! Dan was daar verjaarsdae en Kersfees. Die spesiaal opgemaakte pakkies met spesiaal uitgeso
Dit is weer daardie tyd van die jaar. Prysuitdelings. Dit is die tyd waarin 'n mens vir twee ure op 'n harde saal stoel sit en wag vir jou kind se naam om uiteindelik gelees te word. Jy is so besig om te wonder waarvoor sy 'n prys gaan kry, dat jy nie juis luister watter pryse die ander tweehonderd kinders kry nie. As sy dan uiteindelik daar op die verhoog saam met haar klas staan, is jy weer so besig om foto's te neem, dat jy inelkgeval nie eens mooi hoor wat op die stuk papier staan waaroor sy groot oog staan en loer nie. Maar jou hart swel van trots en jy sug van verligting dat haar naam wel uitgelees is. Ek kan nie help om te wonder waar prysuitdelings begin het nie…hoekom het mense besluit daar moet sertifikate, medaljes, balkies, trofee en allerhande dinge uitgedeel word om te wys hoe oulik iemand is? Wat van die outjie wat nie 'n medalje kry nie? Of die een wat vol hoop na die trofee staar net om te sien hoe dit aan iemand anders oorhandig word? Die doel van 'n skool pry